Mannen som hetset Kadafi Zaman på direktesendt TV gikk først i demonstrasjonstoget sammen med arrangør Max Hermansen.

Mandag deltok nærmere 200 personer i en demonstrasjon ved rådhuset i Oslo, hvor de oppmøtte viste sin motstand mot muslimer.

Da reporter Kadafi Zaman var direkte inne på TV 2 Nyhetskanalen kalte en av demonstrantene ham for «muslim-jævel». Klippet har skapt voldsomme reaksjoner hos det norske folk og politikere.

Vedkommende som sto i nærheten av Zaman, lagde også apelyder og blåste røyk på reporteren under innslaget. TV 2 publiserer i dag et lengre klipp som viser hvordan hele situasjonen foregikk.

Bilder fra demonstrasjonen viser at vedkommende som hetset Zaman åpenlyst på TV 2 gikk først i marsjen, sammen med arrangør Max Hermansen.

Etter hendelsen har Zaman mottatt massiv støtte i sosiale medier.

Hermansen arrangerte mandagens demonstrasjon i Oslo, og det er varslet at det blir lignende demonstrasjoner hver mandag fremover.